นายกรัฐมนตรี ชื่นชมเยาวชนเห็นคุณค่าความสำคัญของภาษาไทย ขอให้อนุรักษ์และพัฒนา
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เป็นประธานในพิธีมอบรางวัลการประกวดแต่งบทเพลงและการแสดงพื้นบ้าน “ฉ่อย” ภายใต้แนวคิด “ภาษาจรรโลงใจ” ที่ห้องสีม่วง ตึกไทยคู่ฟ้า ทำเนียบรัฐบาล ซึ่งนายธีระพงษ์ วงศ์ศิวะวิลาส ปลัดสำนักนายกรัฐมนตรี นำผู้ชนะรางวัลเข้าเยี่ยมคารวะนายกรัฐมนตรีเพื่อรับโล่รางวัล โอกาสนี้ นายกรัฐมนตรี กล่าวชื่นชมผู้ที่ได้รับรางวัลฯ แสดงให้เห็นถึงคุณค่าและความสำคัญของภาษาไทย การแสดงออกและถ่ายทอดคุณค่าทักษะการใช้ภาษาไทยมารังสรรค์ในด้านความบันเทิง โดยสอดแทรกคติแนวคิดในเชิงสร้างสรรค์ อีกทั้งยังเป็นการอนุรักษ์ศิลปะดนตรีพื้นบ้านของไทยในด้านการขับร้องเพลงฉ่อย และสืบสาน เอกลักษณ์ วัฒนธรรมประเพณี และค่านิยมที่ดีงามของชาติไทยมุ่งหวังให้เยาวชนไทยทุกคนมีความรัก ความสามัคคีปรองดองต่อประเทศชาติ ศาสนาและพระมหากษัตริย์ โดยทุกคนต้องรวมพลังเพื่อประเทศชาติในอนาคต เพื่อความมั่นคง มั่งคั่ง และยั่งยืน ขอให้รักษาสิ่งที่ดีงาม ขยายผลสู่คนรุ่นหลังต่อไปในอนาคตสำหรับทีมที่ได้รับรางวัลการประกวด แต่งบทเพลงและการแสดงพื้นบ้าน “ฉ่อย” ภายใต้แนวคิด “ภาษาจรรโลงใจ” มีจำนวน 5 รางวัล รางวัลชนะเลิศ ได้แก่ ทีมปัญจรส บทเพลง “ปังปุริเย่ สุดเท่ภาษาไทย” จากจุฬาลงกรณ์มหาวิทยาลัย และวิทยาลัยแพทยศาสตร์พระมงกุฎเกล้า รางวัลรองชนะเลิศ อันดับ 1 ได้แก่ ทีมรวมพลคนร้องฉ่อย บทเพลง “ภาษาไทย ภาษาชาติ” จากมหาวิทยาลัยศิลปากร รางวัลรองชนะเลิศ อันดับ 2 ได้แก่ ทีมห้ากุมาร บทเพลง “ภาษาสุนทรีย์ กวีพาเพลิน” จากมหาวิทยาลัยศิลปากร และรางวัลชมเชย จำนวน 2 รางวัล ได้แก่ ทีมวงดอกคูณ บทเพลง “ยิ้มไหว้ทักทายกัน” จากโรงเรียนอู่ทองศึกษาวิทยาลัย และทีมศรีสมเด็จบทเพลง “สืบสาวภาษา” จากมหาวิทยาลัยราชภัฏบ้านสมเด็จเจ้าพระยา